## Servicis Socials convoca per un milió d’euros les ajudes per a projectes i activitats de promoció i foment del voluntariat

*** La convocatòria busca enfortir el teixit associatiu i fomentar la participació ciutadana
* El termini de presentació de sol·licituds romandrà obert fins al 10 d’abril**

La Vicepresidència Primera i Conselleria de Servicis Socials, Igualtat i Vivenda ha convocat per un milió d’euros les ajudes per a projectes i activitats de promoció i foment del voluntariat per a l’any 2025.

La resolució s’ha publicat en el *Diari Oficial de la Generalitat Valenciana* i es pot consultar [ací](https://dogv.gva.es/datos/2025/03/10/pdf/2025_4883_va.pdf).

En concret, estes ajudes s’orienten a projectes que tinguen com a finalitat la realització d’activitats de sensibilització, formació i intervenció social, en matèria de voluntariat social referent a dependència, persones amb discapacitat, família, infància i adolescència, adopcions, joventut, dona i persones migrants.

El director general d’Inclusió i Cooperació al Desenrotllament, Pedro Carceller, ha destacat la importància d’estes subvencions per a enfortir el teixit social de la Comunitat Valenciana, assenyalant que el voluntariat “és un pilar fonamental per a la cohesió social i la inclusió dels col·lectius més vulnerables”.

A més, Carceller ha afegit que amb estes ajudes, “busquem no solament fomentar la participació activa de la ciutadania, sinó també garantir que les entitats que treballen en este àmbit compten amb els recursos necessaris per a dur a terme la seua labor”.

El director general ha conclòs indicant que, amb esta convocatòria, la Generalitat Valenciana reafirma el seu compromís amb el foment del voluntariat i la participació ciutadana i ha fet una crida a totes les entitats del tercer sector a participar en esta convocatòria i aprofitar l’oportunitat d’enfortir els seus programes de voluntariat.

El termini de presentació de sol·licituds romandrà obert fins al 10 d’abril de 2025. Les sol·licituds s’han de presentar exclusivament per mitjans electrònics.

**Projectes subvencionats en exercicis anteriors**

Com a mostra de projectes subvencionats en exercicis anteriors, es troben els d’acompanyament hospitalari a xiquets fet per l’entitat Mamás en Acción, així com el de promoció del voluntariat jove en l’atenció a col·lectius vulnerables que va desenrotllar la Fundació Conciénciate i ‘Empoderant vulnerabilitats: acció voluntària per i per a la comunitat sorda’ de la Fundació FESORD.

Fecha: 10/03/2025